Suja, Miroslav, poslanec NR SR (2021-02-26):
Ďakujem za slovo, pán podpredseda. Vážení kolegovia, kolegyne, plán obnovy bol niekoľko mesiacov ako Columbova žena. Nikto ho nikde nevidel, ale každý sme o ňom hovorili. Isto tam boli dôležité a tajné veci. Ale plán obnovy musí byť prerokovaný naprieč politickým spektrom, lebo to je na viacej rokov dopredu. Si zaslúži, aby bol prerokovaný verejne, ale nielen pro forma nejakými prázdnymi výrazmi alebo výzvami na internete, že tam môžete niečo niekde napísať na nejakú e-mailovú adresu. Mala by to byť debata odborná a nie skrývanie. Viete, v pláne obnovy som videl 200 mil. pre NAKA. Ako to chcete vysvetliť ľuďom, ktorí majú existenčné problémy a majú problém splácať úvery, zaplatiť nájomné alebo dane? Vy vo vlastnom programovom vyhlásení vlády ste nič nehovorili, že idete navyšovať stovky miliónov rozpočet NAKA. Vy v programovom vyhlásení vlády, vážení páni kolegovia a koaliční partneri, ste hovorili, že postavíte 25-tisíc bytov, že spravíte potravinovú sebestačnosť, že zabezpečíte na Slovensku a výsledok je stovky kamiónov potravín denne, ktoré prúdia na Slovensko. Ja nič z tohto v pláne obnovy nevidím. Ako chcete dosiahnuť vaše ciele 25-tisíc bytov alebo potravinová sebestačnosť? Vy tam niečo také vidíte? Vážení kolegovia z koalície, ja nič také tam nevidím. Celé dni tu počúvame, ako máme dávať riešenia. Ale my tie riešenia dávame, ale vy sa tvárite, že ich nepočujete, tak sa zvolala aj mimoriadna schôdza, ale vy ju zarežete skôr, ako tie riešenia tam dostanete alebo aby ste ich počuli. To sú prázdne vyjadrenia, ktoré dávate len pre voličov, tak ako to bolo o tých bytoch a o tom, že bude samospráva iná, verejná správa iná, štátna správa iná, že nebudú žiadni naši ľudia a že sa môžu prihlasovať odborníci, ako sme videli pri okresných úradoch. Vy vôbec nemáte záujem o riešenia z opozície. Vôbec. Vy to len potrebujte povedať, aby ste boli za chrumkavých, aby to verejnosť počula. To je všetko, o čo vy máte záujem. A keď celý deň sa tu ponúka riešenie, tak pani poslankyňa, čo aj teraz prišla, pani Halgašová, tak príde na koniec a povie, že a ona žiada riešenia, ale celý deň tu bolo počuť tie riešenia. Takže toto je vaša politika. Toto je tá iná politika? Mne sa nepáčia niektoré veci ani na predchádzajúcich vládach, ale to, čo robíte vy, sa mi nepáči absolútne. Pán podpredseda parlamentu Blanár, viete, vy ste veľmi odborne vystúpil, sa mi páčilo vaše vystúpenie, ale prekvapuje ma, že ste bol prekvapený, že ministri klamú. Naozaj ste prekvapený? Však aký premiér, takí ministri. Však pracovnou metódou premiéra Matoviča je klamstvo. Tak sa nečudujme, že aj jeho ministri klamú. Plán obnovy sa dá popísať jedným slovom. Amaterizmus, amaterizmus, páni koaliční poslanci, a to musíte vidieť aj sami. Však tu dochádza k bitkám o to, kto dostane z toho väčší budžet, ukradne z koaličných strán pre svoje ministerstvo a kvôli čomu? No len kvôli tomu, aby mohol viacej rozkradnúť. Len to vás drží pokope a, páni, ja si myslím, že občania Slovenskej republiky si toto nezaslúžia. Hlavne keď ste deklarovali, že vy ste nejakí iní a že teraz začína nejaká nová éra. Tak toto je tá nová éra? Tak vám pekne ďakujem za všetkých občanov.